૧૯૫૩ની ૮ ઑક્ટોબરે કલકત્તામાં જન્મેલા ડૉ. પંકજ મહેતા બ્રિલિયન્ટ અને સહૃદયી ડૉક્ટર હતા. તબીબી વ્યવસાયને માનવતાના ધર્મ સાથે જોડનારા ડૉ. પંકજે બૅન્ગલોરની ક્રિશ્ચિયન મેડિકલ કૉલેજમાંથી ડૉક્ટર થયા બાદ ૧૯૮૦ના દાયકામાં બૅન્ગલોરમાં પ્રૅક્ટિસ શરૂ કરી હતી. તેમના ક્લિનિકમાં આવતા દરદીઓની તેઓ માત્ર બે રૂપિયા ફી લઈને સારવાર કરતા. તેમના એક સ્વજને એ વિશે તેમને ટપાર્યા કે આમાં શું વળે? ત્યારે તેમણે કહેલું, ‘અરે, આ બે રૂપિયા પણ ન પોસાય એવી ગરીબીમાં જીવતા ઘણા દરદીઓ છે.’ તેમની આંખોમાં વેદના છલકાતી હતી. પોતાના જ્ઞાન અને કાબેલિયતનો વધુમાં વધુ લાભ ગરીબ અને લાચાર દરદીઓને મળે એ માટે તેઓ ગ્રામીણ વિસ્તારોમાં સેવા આપવા જતા. જૈનધર્મી પ્યૉર વેજિટેરિયન હોવાથી તેમને કેટલાક અંતરિયાળ વિસ્તારોમાં તો ખોરાકની પણ અગવડ પડતી, પરંતુ એ બાબતને અવગણીને તેઓ પોતાના કમિટમેન્ટમાં અવ્વલ રહેતા. મેડિકલ સ્ટડીઝ અને પ્રૅક્ટિસને માનવસેવાનું મિશન સમજતા હેલ્થ ઍન્ડ ન્યુટ્રિશન વિષયના નિષ્ણાત ડૉ. પંકજ મહેતા ૨૦૦૦થી યુનિસેફ સાથે જોડાયા બાદ તેમના અનુભવનું ક્ષેત્ર વિશાળ બન્યું હતું. પ્રસૂતા jાીઓના મૃત્યુદર ઘટાડવાના પ્રોગ્રામ્સ, નવજાત શિશુઓના પોષક આહાર અને પોલિયો ડ્રાઇવના પ્રોગ્રામ્સ જેવા અનેક પ્રોજેક્ટ્સ તેમણે અત્યંત સફળતાથી અમલમાં મૂક્યા હતા.